**Mijo Oreški** (1905-1929) bio je zidarski radnik i jugoslovenski komunist, najpoznatiji kao jedan od sedmorice sekretara SKOJ-a.

Biografija
----------

Rođen je 6. septembra 1905. godine u Zagrebu.

Član SKOJ-a od 1922. godine, a sekretar Mesnog komiteta SKOJ-a za Zagreb od 1923. godine. Godine 1924. postao je član Pokrajinskog komiteta SKOJ-a za Hrvatsku i Slavoniju, a 1925. član Centralnog komiteta SKOJ-a.

Zajedno sa Jankom Mišićem i i Francom Klopčičem pokrenuo je i uređivao centralni organ SKOJ-a list "Mladi boljševik".

Jula 1926. godine odlazi na rad u CK SKOJ-a u Beograd. Na Trećem kongresu SKOJ-a, održanom, u jesen 1926. godine, u Sloveniji, izabran je za organizacionog sekretara CK SKOJ-a.

U drugoj polovini 1928. godine završio je partijski kurs u Nemačkoj. Posle uvođenja Šestojanuarske diktature i hapšenja Paje Marganovića, 1929. godine, postaje politički sekretar SKOJ-a i jedan od najbližih saradnika Đure Đakovića.

Zajedno sa Jankom Mišićem rukovodi radom SKOJ-a, najpre iz Zagreba, a potom iz Samobora.

Pogibija
--------

Policijski snimak ubijenih sekretara SKOJ-a Janka Mišića i Mije Oreškog koji su pali u sukobu sa policijom 27. jula 1929. u Samoboru.
Kada je policija, 27. jula 1929. godine, otkrila njihovo sklonište u Samoboru i blokirala ga, Janko Mišić, Mijo Oreški i njegov brat Slavko, vođa tehnike CK SKOJ-a, pružili su otpor. Pucnjava je trajala čitav sat. Prvi je poginuo Slavko Oreški. Za to vreme, Mijova žena Agata je palila arhiv i ilegalni matrijal kako ne bi pao u ruke policije. Svi muškarci su izginuli u pucnjavi, a Agata je ranjena, nakon čega je uhapšena.

Porodica
--------

Grob porodice Oreški na Mirogoju
Čitava Mijina porodica je učestvovala u radničkom pokretu.

**Vjekoslav Oreški Slavko** (1901-1929), Mijin stariji brat, bio je tehnički skretar CK SKOJ-a i urednik lista "Mladi boljševik". Radio je u tehnici CK SKOJ-a u Samoboru. Poginuo 27. jula 1929. godine, zajedno sa bratom i Jankom Mišićem.

**Agata Oreški Jaga** (1906-1991), Mijina supruga, bila je fabrička radnica i aktivistkinja radničkog pokreta. Uhapšena je jula 1929. godine, posle Mijine pogibije, kada je i sama bila renjena. U zatvoru bila do 1931. godine. Na inicijativu Josipa Broza Tita, 1935. godine, zajedno sa sinom Vladom otišla u SSSR. Do 1938. godine je radila u fabrici u Ordžonikidzeu, kada je za vreme Staljinovih "čistki" uhapšena i odvedena u Sibir, gde je provela osam godina. U Jugoslaviju se vratila 1947. godine.

**Vladimir Oreški** (1929-1998), Mijin sin. Godine 1935. zajedno sa majkom otišao u SSSR. Gde se školovao i živeo po raznim dečijim domovima. Godine 1944. stupio je u jugoslovensku tenkovsku brigadu, formiranu u SSSR, i sa njom došao u Jugoslaviju. Tokom završnih borbi za oslobođenje teško je ranjen, na prilazima Zagrebu. Posle oslobođenja bio oficir Jugoslovenske narodne armije.

U popularnoj kulturi
--------------------

U TV-seriji *Sedam sekretara SKOJ-a* je njegov lik tumačio Milan Gutović.

Izvori
------

1. ↑
2. ↑
3. ↑
4. ↑  Mala enciklopedija Prosveta (odrednica *Mijo Oreški*), Beograd 1959. godina

Literatura
----------

***Mijo Oreški*** na Wikimedijinoj ostavi

* **Mala enciklopedija Prosveta**, Beograd 1959. godina

  



|  |  |
| --- | --- |
|  | Sedam sekretara SKOJ-a |
|  Josip Debeljak | Josip Kolumbo | Pavle Marganović | Janko Mišić | Mijo Oreški | Pero Popović Aga | Zlatko Šnajder  |